DR vil ikke vise billeder af terrorister i fremtiden, for ikke at gøre dem til helte for svage sjæle. Andre medier kalder det en stor misforståelse.

Danmarks Radio har som det første danske medie besluttet, at man som hovedregel ikke vil vise billeder af gerningsmændene bag terrorangreb.

Argumentet er, at man ved at vise terroristerne frem i medierne netop går deres ærinde. Tankegangen er, at terrorangrebene i Europa netop har til formål at komme i medierne, skabe frygt i den brede befolkning og gøre terroristerne til helte blandt påvirkelige unge, der måtte tænke ligesom dem selv.

- Vi skal passe på, at vi ikke bare rutinemæssigt kommer til at pladre tingene til med billeder, der af nogen kan opfattes som en helgengørelse af mennesker. Det kan være med til at inspirere andre tosser. Så vi skal tænke os rigtigt godt om, siger Ulrik Haagerup, der er nyhedsdirektør i DR.

- Vi må se på, om det er nødvendigt, at vi, når disse terrorister udfører deres selvmordsangreb eller drab, bringer deres billeder stort og flot. Det mener jeg ikke vi skal.

Franske medier gør det samme

DR’s beslutning kommer, efter den førende franske avis Le Monde og andre franske medier har truffet samme valg efter den bølge af terror, der er gået over Frankrig.

- En af målsætningerne for terroristerne er at sikre sig en form for selvforherligelse og omtale. Vi kan fortsætte med at gøre vores arbejde for at informere, for at fortælle, hvem terroristerne er, uden at skulle citere eller offentliggøre deres identitet, siger en af mændene bag beslutningen, redaktøren på radiostationen Europe 1, Nicolas Escoulan.

Redaktører er uenige

Herhjemme er der imidlertid flere redaktører, der er lodret uenige med Ulrik Haagerup og DR’s beslutning:

- Jeg vil ikke ind på en vej, hvor du har begrænsninger på, hvilke oplysninger borgerne får i i forhold til de begivenheder der finder sted. Vi skal hele tiden huske på, hvad vi er sat i verden for. Vi er sat i verden for at beskrive det der foregår. Når der sker noget forfærdeligt som et terrorangreb, så har borgerne en række spørgsmål, som de ønskersvar på, siger Ekstra Bladets chefredaktør Karen Bro.

Se debatten mellem kulturminister Bertel Haarder og Ekstra Bladets chefredaktør Karen Bro her:

Jyllands-Postens chefredaktør Jørn Mikkelsen, siger i dag til sin egen avis:

- Medier er til for at skildre virkeligheden, hvad enten man bryder sig om den virkelighed eller ej. Vi har allerede nogle etiske retningslinjer, som vi følger, men helt grundlæggende er det ikke mediernes opgave at frisere virkeligheden.

Minister forstår godt tanken

Blandt politikere er meningerne delte. Kulturminister Bertel Haarder udtrykker forståelse for DR’s beslutning:

- Ulrik Haagerup har anlagt en moralsk synsvinkel. Selvfølgelig kan alle medier vise alting. Der er pressefrihed i Danmark. Men det er jo ikke alting, som er gavnligt. Og man har lov til at have lidt moral med i det man viser.

-Vi ser jo noget der ligner en epidemi i øjeblikket, hvor det ene grufulde terrorangreb inspirerer det andet. Hvis der er nogen der ser disse terrorister som helte og identificerer sig med dem, så kan det jo godt være et argument for, at man ikke sætter billede på, siger Bertel Haarder.

En lussing til ekstremisterne

Medlem af Folketingets Udlændingeudvalg for Socialdemokratiets Yildiz Akdogan er endnu mere helhjertet i sin opbakning til tanken:

- Det er en god ide, fordi det er en lussing til ekstremisterne, der hjernevasker ofte sårbare unge til deres modbydelige ideologi. Det er en god ide, fordi disse terrorister ikke får en heltestatus eller bliver en inspiration for andre frustrerede unge. Sluttelig er det en god ide, fordi vi dermed "tager" mediedagsordenen fra disse syge terrorister, siger Yildiz Akdogan i en kommentar.

En farlig udvikling

Den konservative Naser Khader er til gengæld skeptisk overfor ideen:

- Det er naivt hvis man tror, at man ved at undgå at vise billeder, så reducerer man terroraktionerne. Der skal meget andet til. Blandt andet at bekæmpe Islamisk Stat i Irak og Syrien. Så længe de er der, så længe vil der være terror, siger Naser Khader.